Liefde – NGVishoek
Gasvryheid: so onthaal ek engele
Dit was 'n ongemaklike les om te leer; dat 'n mens nie eintlik in terme van engele dink wanneer jy in 'n glaskas-situasie is nie. Brink en ek het 'n jong paartjie genooi vir 'n kuier rondom 'n Sondagmiddagete-tafel en het ten aanskoue van hierdie paartjie 'n geskilletjie opgetel. Ek sou graag wou voorgee dat ons 'n model-huwelik het en nooit ernstige verskille het nie, maar ons moes voor die tweetjies die spesifieke probleem hanteer. Ek het so blootgestel gevoel asof ons in 'n glaskas was en die wêreld ons elke doen en late kon beskou. Maar ook in hierdie situasie kon ek ontdek dat God vir my sorg wanneer ek kwesbaar is in my diensbaarheid. Ek en Brink het die genade ontvang om ons geskilletjie Geesbeheerd te hanteer én dit was vir ons besoekers bemoedigend om te sien dat ook (hopelik) meer volwasse Christene soms in ongemaklike situasies beland en dit nogtans reg kan hanteer. Hulle was toe nie die spreekwoordelike engele nie, maar het wel die seën ervaar van 'n onthaal wat in die Naam van die Here aangebied was.
Vir my persoonlik bly dit maar altyd so 'n bietjie van 'n stryd wanneer ek gaste kry wat vir 'n paar dae by ons tuisgaan. Ek wil graag soos Martha my huishouding goed bestuur – alles skoon en netjies en gestryk (ons doen mos alles self hier in Engeland) en die lekkerste kossies wat mooi voorgesit word. Maar die Maria-deel wil graag my eerste wakker uur heerlik aan die Here se voete deurbring, en dan sommer net lekker saam met my gaste kuier. Gelukkig het die Here ook hiermee genade en leer my om eers ontbyt te bedien, mét 'n blymoedige hart, en my gaste se wasgoed te was, vir my huisgas (wat ook maar weerloos voel weg van haar comfort zone) 'n drukkie te gee – en dán te gaan stiltetyd hou.
Dit herinner my aan Jesus wat by Saggeus tuisgegaan het wanneer ons etenstafel-kuiers hou. Dis vir ons self tot seën wanneer ons mense nooi om by ons te kom eet – medelidmate, jongmense, reisende sendelinge, behoeftiges, bejaardes. So kry ons geleentheid om op hierdie manier Jesus se liefde aktief uit te leef. Daar is so baie eensame mense in vandag se selfgesentreerde gemeenskap, mense wat 'n geduldige oor en 'n bemoedigende woord nodig het. En dis nie asof daar elke keer een of ander wonderwerk plaasvind nie – dit sou maak dat ek vergeet om tree vir tree in Jesus se voetspore te stap, al op die lewe se stofpaadjies langs.
Nee, ek moet onthou dat wat ek vandag doen in die Naam van Jesus Christus, ewigheidswaarde het. In elk geval kom al die geleenthede, vermoëns en hulpbronne waaroor ek beskik van God self af en ek is net 'n rentmeester.
Wie is jou naaste, het ek aan die begin gevra. Oorlog bring die lelikste en wreedste in mense na vore. Die geskiedenis konfronteer ons daarmee. Dit is ook 'n ekstreem voorbeeld, maar een waaraan ons ook moet dink. Hierdie tydperk in die geskiedenis moet ons daaraan herinner dat daar nooit weer so iets mag gebeur nie.
Jesus sê vir ons dat die grootste gebod is dat jy die Here jou God moet liefhê met jou hele hart, siel, krag en verstand. Die tweede gebod is dat jy jou naaste moet liefhê soos jouself. Jesus sê dan self dat geen ander gebod groter is as dit nie. As jy die Here liefhet, doen en dink jy reg, dis die tweede een waarmee ons sukkel. So lief soos wat jy jouself het, so lief moet jy vir jou naaste wees. Wie is jou naaste? Dit is enige iemand wat oor jou pad kom. Jou naaste is ook mense van kleur en ander nasionaliteite.
Ek dink die maklikste is om te begin met mense wat vir jou werk. Jy moet hulle so behandel dat dit vir hulle aangenaam is om in jou teenwoordigheid te wees. Jy hoef nie jou werksverhouding prys te gee nie, maar menswaardige behandeling moet jou etiek wees. Behandel mense soos wat jyself graag behandel wil word.
Dit is naasteliefde! Wanneer jou lewe en liefde vir ander 'n getuienis is, doen jy naasteliefde. Wanneer jy ander se swaar en seer raaksien, al is jy in 'n hoër posisie as hulle, lewe jy die liefde. Dit is wat God van ons verwag. Sien die menswaardigheid van elke mens raak. God het hulle lief en ons het God in ons harte, daarom is naasteliefde om mense lief te hê met Godliefde.
Here, u liefde in my hart maak dat ek anders na mense moet kyk. Laat u liefde uit my lewe straal sodat ek Godliefde kan doen.
Liefhê vir altyd
In die aanloop tot Valentynsdag is die winkels gewoonlik propvol I-love-you-kaartjies, hartjie-koffiebekers, rooi hartsjokolades en rakke vol teddiebere wat jou wil verseker "dat hulle lief is vir jou". En ja, soms wil ons mos vir iemand tasbaar wys en sê dat hy of sy vir ons spesiaal is. Maar nou weet ons ook dat liefde allermins uit 'n eenmaal-per-jaar-pakkie opgemaak kan word. Goddelike liefde, lees ons in die Woord, is iets baie dieper, groter en heiliger as woorde: Dis om so naby aan God te leef dat daar iets van sy ontsagwekkende liefde deur jou lewe wys. Hoor hoe duidelik stel Johannes dit: God is liefde. As daar dus liefde uit jou lewe straal, vertel dit hoe naby jy aan God leef. (1 Johannes 4:16b)
Hoe kan ek en jy God se liefde in hierdie wêreld prakties en sigbaar leef?
Ons kan sorg dat die Gees ons elke dag van voor af met sy liefdevolle goedheid vul. Só sal ander iets van die liefde van Christus in ons lewens sien, hoor en voel.
Ons kan liefhê deur getrou vir ander te bid: In stilte of saam met ander. Die Gees het 'n manier om mense se harte deur gebed vir ewig te verander!
Ons kan "ek-het-jou-lief" sê deur eenvoudige woorde soos: "Kan ek jou help?", "Dankie", "Jy is vir my spesiaal" en "Ek waardeer jou".
Ons kan ons liefde wys deur vir ander op te offer, 'n bederf-iets te doen, vriendelikheid en warmte uit te straal en ons deernis en omgee uit te deel.
Ons kan vir die wêreld vertel hoe groot ons God van liefde is en sy verlossingsliefde mildelik aan hulle uitdeel.
Phil Bosmans skryf: Moenie jou liefde in die weegskaal plaas nie. Moenie meet hoe breed en hoe lank dit is nie. Liefde wat geweeg en gemeet word, is nie liefde nie, maar berekening. Laat jou liefde spontaan wees, sonder enige bybedoelings, oorspronklik en eg, dan kom daar vreugde oor jou; dan word dit warm om jou hart; dan is jy gelukkig en kan jy sing en dans.
Leef elke dag God se liefde: Dié liefde wat onvoorwaardelik, vergewensgesind en oorvloedig is. Só deel jy heeljaar pakkies vol lewensvreugde aan ander uit.
Here, leer my om liefde te dink, te doen en te praat. Leer my om iets van u ontsagwekkende liefde op hierdie aarde uit te leef. Leer my om U só lief te hê dat ander U in my kan sien.
Uit: Siel van 'n Vrou, CUM
Gee met liefde
Groot was sy teleurstelling toe slegs een persoon gereageer het op sy advertensie — om net daarna kop uit te trek. Nadat die berig op die voorblad van die koerant verskyn het, is mnr Gray oorval met uitnodigings van lesers, liefdadigheidsorganisasies en Twitter gebruikers. Hy het ook sy eerste Kerskaarte ontvang in jare — sommige van so ver as New York.
"Na al die jare van alleenwees is ek diep geraak deur hierdie reaksie van mense."
Om goed te doen aan ander gee ons 'n gevoel van genoegdoening — dit word "helpers high"genoem. Die brein se beloningsentrum word gestimuleer en goedvoel chemiese stowwe soos dopamien en serotonien word afgeskei.
As volgeling van Jesus is ons motivering om goed aan ander te doen nie vir die "high" wat ons daaruit kry nie. Ons motivering is ons liefde vir Hom en ons liefde vir ander. Hierdie liefde wat oorloop in dade, in diensbaarheid en om 'n verskil aan ander te maak.
Ons almal het iets om te gee — of dit nou tyd, talente of geld is. Wat ons besit is geskenke uit God se hand — kos en klere, geloof, redding, ons huis, kar, breinkrag, 'n gesin wat lief is vir ons, ens. Nie om net op onsself te spandeer en vir ons eie genieting nie, maar om ook met ander te deel en hulle swaarkry te verlig. In Handelinge sien ons dat die vroeë kerk hul besittings onder mekaar verdeel het. En almal het genoeg gehad. God gee ons al hierdie wonderlike geskenke, besittings en talente om Hom mee te dien asook om ander mee te bedien. Ons is nie almal Bill Gates wat biljoene kan weggee nie, maar ons kan dien met wat ons het, hoe klein of hoe groot dit ookal is. Die weduwee in die tempel het gegee wat sy gehad het. "Dit verseker Ek julle: Hierdie arm weduwee het meer ingegooi as al die ander mense wat iets in die offergawekis gegooi het. Hulle het almal uit hulle oorvloed iets ingegooi, maar sy het in haar gebrek alles ingegooi wat sy gehad het, alles waarvan sy moes lewe." (Markus 12:41-44)
Hierdie jaar gaan daar baie geleenthede oor ons pad kom om ander te dien. Laat ons gereed en gewillig wees wanneer dit gebeur. Hetsy dit is om kinders op te pas sodat 'n moeë mamma kan asemskep, jou buurman vir ete te nooi, die kassiere met jou vriendelikheid te verras of net as vrywilliger jou tyd beskikbaar te stel. Elke bietjie wat jy gee, maak 'n verskil aan ander — maak nie saak hoe klein of groot jou bydrae is nie.
Efesiers 6:10 — "Solank ons die geleentheid het, moet ons dus aan almal goed doen, veral aan ons medegelowiges."
Sonder liefde is dit tevergeefs
Jy kan al die geestelike gawes in die wêreld hê, jy kan absoluut gehoorsaam wees, jy kan al jou besittings uitdeel, jy kan die Bybel memoriseer, jy kan soos Martin Luther elke môre vier uur lank bid, maar as dit nie uit 'n hart vol liefde vloei nie, is dit niks nie.
Om ware liefde in jou hart te kweek, vereis meer as geestelike gawes, groter Bybelkennis, absolute geloof en selfs radikale gehoorsaamheid. Dit vereis iets radikaal anders. Dit is nou waar die evangelie ter sprake kom. Net die evangelie kan liefde vir God in jou hart kweek. Paulus verwys na die evangelie as God se krag tot redding van elkeen wat glo (Romeine 1:16). As die evangelie verkondig word, maak die Gees die hart lewend om die heerlikheid en skoonheid van God wat daarin geopenbaar is, te sien. Die verhaal van Jesus se dood en opstanding het die krag om dooie harte weer lewend te maak.
Godsdiens kan vir jou sê wat om te doen – jy moet God met jou hele hart, siel, verstand en krag liefhê – maar net die evangelie gee vir jou die krag om dit te doen. Hoekom? Die evangelie bring 'n gehoorsaamheid gedryf deur 'n begeerte na vore.
Die probleem is dat ons allerhande kosmetiese veranderinge maak om ware hartsverandering te vervang. Ons soek nuwe geestelike gawes, ons ontdek weer ou aanbiddingstegnieke, ons sê ons moet die groot opdrag van Matteus 28 uitleef … Natuurlik het hierdie dinge 'n plek, maar nie een van hulle lei tot liefde vir God nie. Net die evangelie kan dit doen. Sonder die evangelie is al die ander dinge nutteloos.
Die evangelie is nie die ABC van die Christelike geloof nie – dit is die A tot Z; dit is nie die eerste tree op die leer van die waarheid nie – dit is die spilpunt van al God se waarhede. Alle ander Christelike deugde vloei hieruit voort. Groei in Christus gaan nie verder as die evangelie nie – dit gaan dieper in die evangelie.
Goddelike ouerliefde: wat is dit?
Ouers moet onthou dat volwasse kinders kan steeds verander. Dit gebeur baie keer dat kinders wegdryf van die gesinswaardes in die fase wat hulle uit die huis gaan. Juis dan moet ouers nie moedeloos word nie, maar steeds volhardend bid vir hulle jong volwasse kinders. Omgee-ouers behoort te weet dat die positiewe invloed wat hulle vir hulle kinders is, is veral in die voorbeeld wat hulle steeds vir hulle kinders stel. Deur getrouheid teenoor God te demonstreer aan hulle kinders, word hulle rolmodelle van 'n goeie lewe. Om deurlopend hulle lojaliteit teenoor God uit te leef, is die kragtigste manier om steeds hulle volwasse kinders te beïnvloed.
Daar is goeie nuus vir ouers wie se volwasse kinders weggedryf het van die goeie gesinswaardes wat in hulle ouerhuis gegeld het. Dikwels sal hierdie kinders se lewens verander sodra hulle self kinders het. Hierdie nuwe ouers besef dan die enigste betekenisvolle waardesisteem, is dié een wat gebaseer is op egte geloof en vertroue in Jesus Christus. Dan keer hulle terug na die waardesisteem wat gebou is op genade en vergifnis. Daarom is dit uiters belangrik dat jong volwasse kinders vashou aan hulle geestelike nalatenskap, nie net ter wille van hulleself nie, maar ook ter wille van hulle kinders en hulle kleinkinders.
Goddelike ouerliefde bestaan dus in die aktiewe uitleef van die liefde van God wat deur Jesus gedemonstreer is met sy verlossingswerk. Elke gelowige ouer het die geleentheid om sy kinders deur al hulle ontwikkelingsfases te begelei in volledige afhanklikheid van God se liefde. God self is die kragtigste en betroubaarste ouerleiding wat daar kan wees – en Hy help so verskriklik graag!
Jy kan nie mense afskryf nie
"Soos jy weet, het almal in die provinsie Asië my in die steek gelaat. Onder hulle is daar ook Figelus en Hermogenes. Mag die Here barmhartigheid bewys aan die huisgesin van Onesiforus, want hy het my dikwels kom opbeur. Hy het hom nie daarvoor geskaam dat ek in boeie sit nie, maar toe hy in Rome kom, het hy ywerig na my gesoek tot hy my gekry het. 2 Timotheus 1 vers 15 and 16
Paulus is in die tronk in Rome. En sy vriende laat hom in die steek. Hy het hulle teleurgestel en nou stem hulle met hulle voete – hulle bly weg. Die rede hoekom hulle Paulus verlaat het word nie gegee nie maar die hartseer en skade wat dit vir hom veroorsaak is duidelik. Hy moet sy swaarkry alleen dra.
Soms doen ons dieselfde. Mense stel ons teleur en dan stem ons ook met ons voete – ons bly weg. Dit is egter nie Bybels nie. Jesus laat die 99 skape agter en gaan soek na die een wat afgedwaal het – alle mense is kosbaar in Sy oë. Hy veroordeel nie die Samaritaanse vrou by die put nie – Hy offer haar lewende water. In die verhaal van die verlore seun ontvang die vader hom terug met ope arms en daar is nie 'n veroordeling of uittrap nie – net onvoorwaardelike liefde. En ons moet dieselfde doen.
Ons moet ons broer, suster of vriendin gaan ontmoet daar waar hulle is. In hulle situasie van gebrokenheid en sondigheid. Al keur ons nie hulle optrede goed nie. Dit is ook waar Jesus ons kom optel. Daar waar ons nog vuil en vol sonde is. En wanneer ons weer en weer sondig kom haal hy ons elke keer weer. Hy oordeel nie en skryf ons af nie.
As ons sê dat ons Jesus se voorbeeld volg dan kan ons nie anders as om die mense wat ons teleurstel, die vriendin, of huweliksmaat, broer of suster keer op keer te vergewe en nog steeds die pad saam met hulle te stap nie.
Jesus stap langs ons totdat ons uit die modderput is. Hy vra dat ons dieselfde doen.
Dit is nie 'n maklike opdrag nie want soms val geliefdes keer op keer met dieselfde probleme vas en raak mens moedeloos omdat hulle nie hul lewens wil omkeer en verander nie. Tog vra God dat ons dan nie oordeel nie. Dat ons slegs Sy hande sal wees wat die trane sal afdroog ten spyte van ons eie seer en afkeer van die situasie. Die seer van verkeerde keuses gaan hulle self leef, ons hoef net daar te wees om 'n oor te wees wat luister. Wat aanmoedig om weer om op te staan.
Kom ons onthou dat " Ons almal sondaars is. Nie een van ons leef tot God se eer nie. Ten spyte daarvan het Hy besluit om ons vry te spreek. ( Romeine 3: 23,24)